WHO ชื่นชมรัฐบาลที่นำระบบเศรษฐศาสตร์คู่สาธารณสุข ดูแลสุขภาพคนงานตามหลักสิทธิมนุษยชนจากโควิด-19
นายสุชาติ ชมกลิ่น รัฐมนตรีว่าการกระทรวงแรงงาน กล่าวภายหลังให้การต้อนรับ ดร.ซามีรา อาสมา ผู้ช่วยผู้อำนวยการใหญ่ องค์การอนามัยโลก ประจำสำนักงานใหญ่ นครเจนีวา และคณะผู้บริหารองค์การอนามัยโลก หรือ WHO ว่าประเทศไทยเป็นประเทศหนึ่งที่องค์การอนามัยโลก หรือ WHO ให้การยอมรับในการบริหารจัดการและรับมือกับสถานการณ์โรคโควิด-19 ได้อย่างมีประสิทธิภาพ ซึ่ง WHO ชื่นชมรัฐบาลไทยในการแก้ไขปัญหาโควิด-19 ซึ่งผลสำเร็จด้านแรงงานเกิดจากการบูรณาการร่วมกับหลายหน่วยงานดำเนินการช่วยเหลือเยียวยาในหลายด้าน เช่น การบริหารจัดการแรงงานต่างด้าวเพื่อนำเข้าสู่ระบบที่ถูกต้องตามกฎหมาย การตรวจคัดกรองเชิงรุก RT-PCR 100% การจัดหาเตียง Hospitel รองรับการรักษา การเปิดสายด่วนให้ความช่วยเหลือประสานหาเตียง การตั้งศูนย์ฉีดวัคซีนเพื่อผู้ประกันตนมาตรา 33 เป็นต้น โดยเฉพาะโครงการแฟคทอรีแซนบ๊อกช์ จากบูรณาการกับหน่วยงานที่เกี่ยวข้องด้วยหลักการเศรษฐศาสตร์เดินคู่กับสาธารณสุข ทำให้สามารถรักษาการจ้างงาน และประคับประคองให้ธุรกิจเดินหน้าต่อไปได้ ผลพวงจากการดำเนินโครงการดังกล่าว ทำให้ภาคส่งออกเติบโตสูงสุด ในรอบ 11 ปี และการจ้างงานในปี 2565 ไตรมาสแรก มีการจ้างงานกว่า 469,000 อัตรา ด้าน ดร.ซามีรา อาสมา ผู้ช่วยผู้อำนวยการใหญ่ องค์การอนามัยโลก ประจำสำนักงานใหญ่ นครเจนีวา กล่าวขอบคุณกระทรวงแรงงานที่ได้ให้เข้ามาหารือเพื่อให้ประเทศไทยได้เข้าร่วมโครงการนำร่องกลไกทบทวนการเตรียมความพร้อมกรณีภาวะฉุกเฉินทางสาธารณสุขและสุขภาพถ้วนหน้า  ซึ่งขอชื่นชมรัฐบาล กระทรวงแรงงาน สำนักงานหลักประกันสุขภาพแห่งชาติ (สปสช.) และภาคเอกชนที่ได้บูรณาการความร่วมมือระหว่างกันเพื่อหาความสมดุลในการดูแลสุขภาพของแรงงานช่วงโควิด-19 โดยไม่ให้ภาคธุรกิจต้องปิดกิจการ โดยไม่ได้สนใจแค่เศรษฐกิจอย่างเดียว ยังให้ความสำคัญกับการรักษาสิทธิมนุษยชนคือ สิทธิ์ด้านสุขภาพทั้งคนในชาติและคนต่างชาติไปพร้อมกัน และมีการใช้แซนบ็อกซ์ในโรงงาน และกิจการที่เป็นเศรษฐกิจสำคัญของประเทศ ซึ่งเป็นนโยบายและแนวปฏิบัติที่ดีเลิศในการให้ต่างชาติได้เรียนรู้จากประสบการณ์ของไทยและยังชื่นชมผลงานของไทยในเรื่องการฉีดวัคซีน ที่บริหารความเสี่ยงได้นำวัคซีนมาฉีดให้กับผู้ใช้แรงงานก่อนไปทำงาน การฉีดวัคซีนให้ผู้สูงอายุถึงที่บ้าน ถือเป็นผลงานที่ดี ทำให้ไทยสามารถควบคุมโรคโควิด-19 มีอัตราการฉีดวัคซีนสูง มีจำนวนผู้ติดเชื้อน้อยและมีอัตราการเสียชีวิตที่น้อยมาก ในมุมมองของ WHO